CELEX: 32018D1503
Language: el
Date: 2018-10-08 00:00:00
Title: Εκτελεστική απόφαση (ΕΕ) 2018/1503 της Επιτροπής, της 8ης Οκτωβρίου 2018, για τη θέσπιση μέτρων για την πρόληψη της εισαγωγής και της εξάπλωσης στην Ένωση του Aromia bungii (Faldermann) [κοινοποιηθείσα υπό τον αριθμό C(2018) 6447]

10.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 254/9
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1503 ΤΗΣ ΕΠΙΤΡΟΠΉΣ
         της 8ης Οκτωβρίου 2018
         για τη θέσπιση μέτρων για την πρόληψη της εισαγωγής και της εξάπλωσης στην Ένωση του Aromia bungii (Faldermann)
         
            
               [κοινοποιηθείσα υπό τον αριθμό C(2018) 6447]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τρίτη περίοδος,
         Εκτιμώντας τα ακόλουθα:
         
                     (1)
                  
                  
                     Ο οργανισμός Aromia bungii (Faldermann) («ο συγκεκριμένος οργανισμός») δεν περιλαμβάνεται στο παράρτημα I ούτε στο παράρτημα II της οδηγίας 2000/29/ΕΚ.
                  
               
                     (2)
                  
                  
                     Ωστόσο, εστίες του εν λόγω οργανισμού εκδηλώθηκαν πρόσφατα για πρώτη φορά στην Ιταλία και τη Γερμανία. Ο εν λόγω οργανισμός έχει μη αποδεκτό οικονομικό, περιβαλλοντικό ή κοινωνικό αντίκτυπο στο έδαφος της Ένωσης. Ως εκ τούτου, θα πρέπει να απαγορευτεί και να προληφθεί η εισαγωγή και η παρουσία του στην Ένωση. Για τον σκοπό αυτό θα πρέπει να εγκριθούν ειδικά μέτρα.
                  
               
                     (3)
                  
                  
                     Το 2014 η Ευρωπαϊκή και Μεσογειακή Οργάνωση για την Προστασία των Φυτών (EPPO) εξέδωσε έκθεση σχετικά με ανάλυση φυτοϋγειονομικού κινδύνου για τον συγκεκριμένο οργανισμό (2). Η έκθεση αυτή προσδιόριζε ως πιθανές οδούς για την εισαγωγή του συγκεκριμένου οργανισμού κάθε ξυλεία ή προϊόν ξυλείας του είδους Prunus με αρκετά μεγάλο μέγεθος ώστε να διατηρείται ο κύκλος ζωής του επιβλαβούς οργανισμού έως την ενηλικίωσή του, το οποίο δεν έχει υποβληθεί σε επεξεργασία για την εκρίζωση του συγκεκριμένου οργανισμού. Ως εκ τούτου, είναι σκόπιμο να θεσπιστούν ειδικά μέτρα για την εισαγωγή και τη διακίνηση εντός της Ένωσης φυτών προς φύτευση με μίσχο ή ριζικό λαιμό διαμέτρου 1 cm ή μεγαλύτερης στο πιο χονδρό τους σημείο, εκτός από τους σπόρους για σπορά, του είδους Prunus spp. («συγκεκριμένα φυτά»). Τα εν λόγω μέτρα θα πρέπει επίσης να εφαρμόζονται στην ξυλεία κατά την έννοια του άρθρου 2 παράγραφος 2 της οδηγίας 2000/29/ΕΚ («συγκεκριμένη ξυλεία») και σε κάθε ξύλινο μέσο συσκευασίας, όταν αυτό προέρχεται εξολοκλήρου ή εν μέρει από το είδος Prunus spp. («συγκεκριμένο ξύλινο μέσο συσκευασίας»).
                  
               
                     (4)
                  
                  
                     Σε περίπτωση εκδήλωσης εστίας του συγκεκριμένου οργανισμού στο έδαφος της Ένωσης, θα πρέπει να οριοθετείται μια περιοχή γύρω από το σημείο αυτής της εστίας, ώστε να καθορίζονται αποτελεσματικά μέτρα εκρίζωσης εντός της εν λόγω περιοχής.
                  
               
                     (5)
                  
                  
                     Είναι πρόσφορο να λαμβάνεται υπόψη ο οικονομικός και περιβαλλοντικός αντίκτυπος της καταστροφής φυτών. Υπό ορισμένες προϋποθέσεις, δεν θα πρέπει επομένως να απαιτείται ο καθορισμός οριοθετημένης περιοχής, αν ο συγκεκριμένος οργανισμός μπορεί να εκριζωθεί από τα φυτά στα οποία εντοπίστηκε και αν μπορεί να επιβεβαιωθεί ότι δεν είναι δυνατή η εγκατάσταση του συγκεκριμένου οργανισμού.
                  
               
                     (6)
                  
                  
                     Σε συγκεκριμένες περιστάσεις, τα κράτη μέλη θα πρέπει να έχουν τη δυνατότητα να αποφασίσουν τον μη καθορισμό οριοθετημένων περιοχών και τον περιορισμό των μέτρων στην καταστροφή των προσβεβλημένων φυτών ή φυτικών προϊόντων, καθώς αυτό θα ήταν ανάλογο προς τον αντίστοιχο φυτοϋγειονομικό κίνδυνο.
                  
               
                     (7)
                  
                  
                     Τα συγκεκριμένα φυτά και η συγκεκριμένη ξυλεία, τα οποία καλλιεργήθηκαν ή βρίσκονταν τουλάχιστον για ένα μέρος της ζωής τους σε οριοθετημένη περιοχή, ή τα οποία μετακινήθηκαν μέσω τέτοιας περιοχής, ή τα συγκεκριμένα ξύλινα μέσα συσκευασίας που κατάγονται από οριοθετημένες περιοχές, είναι πιθανότερο να έχουν προσβληθεί από τον συγκεκριμένο οργανισμό. Ως εκ τούτου, η διακίνηση των εν λόγω φυτών, ξυλείας και ξύλινων μέσων συσκευασίας θα πρέπει να υπόκειται σε ειδικές απαιτήσεις, ώστε να προληφθεί η περαιτέρω εξάπλωση του συγκεκριμένου οργανισμού.
                  
               
                     (8)
                  
                  
                     Για να εξασφαλιστεί η αυστηρή παρακολούθηση της διακίνησης φυτών προς φύτευση που κατάγονται από τις οριοθετημένες περιοχές, καθώς και η αποτελεσματική επιτήρηση των τόπων στους οποίους ο φυτοϋγειονομικός κίνδυνος εξαιτίας του συγκεκριμένου οργανισμού είναι υψηλός, η Επιτροπή και τα κράτη μέλη θα πρέπει να έχουν πρόσβαση σε πληροφορίες για τους τόπους παραγωγής οι οποίοι βρίσκονται στις οριοθετημένες περιοχές.
                  
               
                     (9)
                  
                  
                     Για να εξασφαλιστεί ότι τα συγκεκριμένα φυτά και η συγκεκριμένη ξυλεία που εισάγονται στην Ένωση από τρίτες χώρες είναι απαλλαγμένα από τον συγκεκριμένο οργανισμό, οι απαιτήσεις για την εισαγωγή τους από τρίτες χώρες στην Ένωση θα πρέπει να είναι παρόμοιες με εκείνες που καθορίζονται για τη διακίνηση των συγκεκριμένων φυτών και της συγκεκριμένης ξυλείας από τις οριοθετημένες περιοχές στο υπόλοιπο έδαφος της Ένωσης.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Ορισμοί
            Για τους σκοπούς της παρούσας απόφασης ισχύουν οι ακόλουθοι ορισμοί:
            α)   «συγκεκριμένος οργανισμός»: Aromia bungii (Faldermann)·
            β)   «συγκεκριμένα φυτά»: φυτά προς φύτευση, εκτός από τους σπόρους για σπορά, με μίσχο ή ριζικό λαιμό διαμέτρου 1 cm ή μεγαλύτερης στο πιο χονδρό τους σημείο, του είδους Prunus spp., με εξαίρεση το Prunus laurocerasus L.·
            γ)   «συγκεκριμένη ξυλεία»: η ξυλεία κατά την έννοια του άρθρου 2 παράγραφος 2 της οδηγίας 2000/29/ΕΚ, όταν προέρχεται εξολοκλήρου ή εν μέρει από τα ακόλουθα συγκεκριμένα φυτά, όπως απαριθμούνται στο παράρτημα I μέρος II του κανονισμού (ΕΟΚ) αριθ. 2658/87 του Συμβουλίου (3):
            
                        Κωδικός ΣΟ
                     
                     
                        Περιγραφή
                     
                  
                        4401 12 00 
                     
                     
                        Καυσόξυλα άλλα από των κωνοφόρων σε κυλίνδρους, κούτσουρα, μικρά κλαδιά, δεμάτια ή με παρόμοιες μορφές
                     
                  
                        4401 22 00 
                     
                     
                        Ξυλεία άλλη από των κωνοφόρων, σε πλακίδια ή σε μικρά τεμάχια
                     
                  
                        4401 40 
                     
                     
                        Πριονίδια και απορρίμματα και θραύσματα ξύλου, μη συσσωματωμένα (4)
                        
                     
                  
                        4403 12 00 
                     
                     
                        Ξυλεία άλλη από των κωνοφόρων, ακατέργαστη, που έχει υποστεί κατεργασία με χρώμα, βαφή, κρεόζωτο ή άλλα μέσα συντήρησης, έστω και ξεφλουδισμένη, που της έχει αφαιρεθεί ο σομφός ή ορθογωνισμένη
                     
                  
                        ex 4404 20 00 
                     
                     
                        Κλάδοι άλλοι από των κωνοφόρων κατά μήκος σχισμένοι για βαρελοστέφανα. Σχιστά στηρίγματα φυτών. Πάσσαλοι από ξύλο μεγάλοι και μικροί, μυτεροί, απριόνιστοι κατά μήκος. Ξυλεία απλώς χοντροπελεκημένη ή στρογγυλεμένη, όχι όμως κατεργασμένη με τόρνο, ούτε καμπυλωμένη, ούτε με άλλο τρόπο επεξεργασμένη, για ράβδους, ομπρέλες, λαβές εργαλείων ή παρόμοια. Ξυλεία σε σχίζες, λεπίδες, ταινίες και παρόμοια
                     
                  
                        4406 
                     
                     
                        Στρωτήρες ξύλινοι για σιδηροτροχιές ή παρόμοιοι
                     
                  
                        4407 94 
                     
                     
                        Ξυλεία από κερασιά (Prunus spp.) πριονισμένη ή πελεκημένη κατά μήκος, κομμένη εγκάρσια ή ξετυλιγμένη, έστω και πλανισμένη, λειασμένη με ελαφρόπετρα ή κολλημένη με εγκάρσια συνένωση, πάχους που υπερβαίνει τα 6 mm
                     
                  
                        4416 00 00 
                     
                     
                        Βαρέλια, κάδοι, μαστέλα και άλλα τεχνουργήματα βαρελοποιίας και τα μέρη τους, από ξύλο, στα οποία περιλαμβάνονται και οι δούγες
                     
                  
                        9406 10 00 
                     
                     
                        Προκατασκευές από ξύλο
                     
                  δ)   «συγκεκριμένο ξύλινο μέσο συσκευασίας»: μέσο συσκευασίας που προέρχεται εξολοκλήρου ή εν μέρει από τα συγκεκριμένα φυτά·
            ε)   «τόπος παραγωγής»: κάθε εγκατάσταση ή σύνολο αγρών που αντιμετωπίζεται ως ενιαία μονάδα παραγωγής ή καλλιέργειας, συμπεριλαμβανομένων των χώρων παραγωγής οι οποίοι αποτελούν το αντικείμενο ξεχωριστής διαχείρισης για φυτοϋγειονομικούς σκοπούς·
            στ)   «επαγγελματίας»: κάθε πρόσωπο το οποίο ασκεί επαγγελματικά μία ή περισσότερες από τις ακόλουθες δραστηριότητες που αφορούν φυτά, φυτικά προϊόντα και ξύλινα μέσα συσκευασίας:
            
                        —
                     
                     
                        φύτευση,
                     
                  
                        —
                     
                     
                        γενετική βελτίωση,
                     
                  
                        —
                     
                     
                        παραγωγή, συμπεριλαμβανομένων της ανάπτυξης, του πολλαπλασιασμού και της διατήρησης,
                     
                  
                        —
                     
                     
                        εισαγωγή και διακίνηση εντός ή εκτός του εδάφους της Ένωσης,
                     
                  
                        —
                     
                     
                        διαθεσιμότητα στην αγορά.
                     
                  
         
            Άρθρο 2
            Απαγόρευση της εισαγωγής ή της εξάπλωσης του συγκεκριμένου οργανισμού στο έδαφος της Ένωσης
            Απαγορεύεται η εισαγωγή ή η εξάπλωση του συγκεκριμένου οργανισμού στο έδαφος της Ένωσης.
         
         
            Άρθρο 3
            Ανίχνευση ή υπόνοια παρουσίας του συγκεκριμένου οργανισμού
            
               1.   Οποιοδήποτε πρόσωπο υποψιάζεται ή αντιλαμβάνεται την παρουσία του συγκεκριμένου οργανισμού ενημερώνει αμέσως τον αρμόδιο επίσημο φορέα και του παρέχει όλες τις πληροφορίες που αφορούν την παρουσία ή την υπόνοια παρουσίας του συγκεκριμένου οργανισμού.
            
            
               2.   Ο αρμόδιος επίσημος φορέας καταγράφει αμέσως τις πληροφορίες αυτές.
            
            
               3.   Εάν ο αρμόδιος επίσημος φορέας έχει ενημερωθεί σχετικά με την παρουσία ή την υπόνοια παρουσίας του συγκεκριμένου οργανισμού, λαμβάνει όλα τα αναγκαία μέτρα για να επιβεβαιώσει την εν λόγω παρουσία ή υπόνοια παρουσίας.
            
            
               4.   Τα κράτη μέλη εξασφαλίζουν ότι οποιοδήποτε πρόσωπο έχει υπό τον έλεγχό του φυτά τα οποία μπορεί να προσβληθούν από τον συγκεκριμένο οργανισμό ενημερώνεται αμέσως για την παρουσία ή την υπόνοια παρουσίας του συγκεκριμένου οργανισμού, τις πιθανές συνέπειες και τους κινδύνους και τα μέτρα τα οποία πρόκειται να ληφθούν.
            
         
         
            Άρθρο 4
            Επισκοπήσεις για τον συγκεκριμένο οργανισμό στο έδαφος των κρατών μελών
            Τα κράτη μέλη πραγματοποιούν ετήσιες έρευνες για την παρουσία του συγκεκριμένου οργανισμού στο έδαφός τους.
            Οι επισκοπήσεις αυτές πραγματοποιούνται από τον αρμόδιο επίσημο φορέα ή υπό την επίσημη εποπτεία του αρμόδιου επίσημου φορέα. Συνίστανται σε οπτικούς ελέγχους και, σε περίπτωση που υπάρχουν υπόνοιες προσβολής από τον συγκεκριμένο οργανισμό, σε συλλογή δειγμάτων για τον εντοπισμό επιβλαβών οργανισμών. Οι εν λόγω επισκοπήσεις λαμβάνουν υπόψη τα διαθέσιμα επιστημονικά και τεχνικά στοιχεία, τα βιολογικά χαρακτηριστικά του συγκεκριμένου οργανισμού, την παρουσία και τα βιολογικά χαρακτηριστικά των ευπαθών φυτών, καθώς και οποιεσδήποτε άλλες κατάλληλες πληροφορίες που αφορούν την παρουσία του συγκεκριμένου οργανισμού.
         
         
            Άρθρο 5
            Καθορισμός οριοθετημένων περιοχών
            
               1.   Εάν επιβεβαιωθεί η παρουσία του συγκεκριμένου οργανισμού, το οικείο κράτος μέλος οριοθετεί χωρίς καθυστέρηση μια περιοχή («οριοθετημένη περιοχή») σύμφωνα με την παράγραφο 2.
            
            
               2.   Η οριοθετημένη περιοχή αποτελείται από μια προσβεβλημένη ζώνη και μια ζώνη ασφαλείας.
               Η προσβεβλημένη ζώνη είναι η ζώνη στην οποία έχει επιβεβαιωθεί η παρουσία του συγκεκριμένου οργανισμού, και η οποία περιέχει:
               
                           α)
                        
                        
                           όλα τα φυτά που είναι γνωστό ότι έχουν προσβληθεί από τον εν λόγω επιβλαβή οργανισμό·
                        
                     
                           β)
                        
                        
                           όλα τα φυτά που παρουσιάζουν ενδείξεις ή συμπτώματα τα οποία υποδεικνύουν ότι έχουν πιθανώς προσβληθεί από τον εν λόγω επιβλαβή οργανισμό·
                        
                     
                           γ)
                        
                        
                           όλα τα άλλα φυτά που ενδέχεται να έχουν μολυνθεί ή προσβληθεί ή να μολυνθούν ή να προσβληθούν από τον εν λόγω επιβλαβή οργανισμό, περιλαμβανομένων των φυτών που ενδέχεται να προσβληθούν λόγω της ευαισθησίας τους στον εν λόγω επιβλαβή οργανισμό και της γειτνίασής τους με προσβεβλημένα φυτά, ή της κοινής πηγής παραγωγής, αν είναι γνωστή, με προσβεβλημένα φυτά ή φυτά που παράγονται από αυτά.
                        
                     Η ζώνη ασφαλείας έχει πλάτος τουλάχιστον 2 km γύρω από την προσβεβλημένη ζώνη.
               Η ακριβής οριοθέτηση της προσβεβλημένης ζώνης και της ζώνης ασφαλείας βασίζονται σε έγκυρες επιστημονικές αρχές, στα βιολογικά χαρακτηριστικά του συγκεκριμένου οργανισμού, στο επίπεδο της προσβολής και στην κατανομή των συγκεκριμένων φυτών και της συγκεκριμένης ξυλείας στην οικεία περιοχή.
               Στις περιπτώσεις στις οποίες ο αρμόδιος επίσημος φορέας αποφανθεί ότι είναι εφικτή η εκρίζωση του συγκεκριμένου οργανισμού σύμφωνα με το άρθρο 6 παράγραφος 1, λαμβανομένων υπόψη των περιστάσεων της εκδήλωσης της εστίας, των αποτελεσμάτων της συγκεκριμένης έρευνας ή της άμεσης εφαρμογής των μέτρων εκρίζωσης, η ακτίνα της ζώνης ασφαλείας μπορεί να περιοριστεί σε τουλάχιστον 1 km πέρα από τα όρια της προσβεβλημένης ζώνης.
            
            
               3.   Εάν επιβεβαιωθεί η παρουσία του συγκεκριμένου οργανισμού στη ζώνη ασφαλείας, τα όρια της προσβεβλημένης ζώνης και της ζώνης ασφαλείας επανεξετάζονται αμέσως και τροποποιούνται ανάλογα.
            
            
               4.   Εάν, βάσει των επισκοπήσεων που αναφέρονται στο άρθρο 4 και στο παρόν άρθρο παράγραφος 6 στοιχείο β), ο συγκεκριμένος οργανισμός δεν ανιχνευτεί σε οριοθετημένη περιοχή επί τέσσερα διαδοχικά έτη, η εν λόγω οριοθέτηση μπορεί να καταργηθεί. Στις περιπτώσεις αυτές, το οικείο κράτος μέλος ενημερώνει την Επιτροπή και τα άλλα κράτη μέλη.
            
            
               5.   Τα κράτη μέλη δεν απαιτείται να δημιουργήσουν οριοθετημένες περιοχές, όπως προβλέπεται στην παράγραφο 1, εάν πληρούται μία από τις ακόλουθες προϋποθέσεις:
               
                           α)
                        
                        
                           υπάρχουν στοιχεία που αποδεικνύουν ότι ο συγκεκριμένος οργανισμός έχει εισαχθεί στην περιοχή με φυτά, ξυλεία ή ξύλινα μέσα συσκευασίας που προσβλήθηκαν πριν εισαχθούν στην εν λόγω περιοχή· και έχει επιβεβαιωθεί ότι δεν υπάρχει εγκατάσταση του συγκεκριμένου οργανισμού και ότι η εξάπλωση και η ανάπτυξη του συγκεκριμένου οργανισμού δεν είναι δυνατή λόγω των βιολογικών του χαρακτηριστικών·
                        
                     
                           β)
                        
                        
                           υπάρχουν στοιχεία που αποδεικνύουν ότι η παρουσία του συγκεκριμένου οργανισμού αποτελεί μεμονωμένο εύρημα, το οποίο συνδέεται άμεσα με συγκεκριμένο φυτό, ξυλεία ή ξύλινο μέσο συσκευασίας, και που δεν αναμένεται να οδηγήσει σε εγκατάσταση του οργανισμού, και
                           έχει επιβεβαιωθεί ότι δεν υπάρχει εγκατάσταση του συγκεκριμένου οργανισμού και ότι η εξάπλωση και η ανάπτυξη του συγκεκριμένου οργανισμού δεν είναι δυνατή λόγω των βιολογικών του χαρακτηριστικών.
                        
                     Για τους σκοπούς του στοιχείου β), λαμβάνονται υπόψη τα αποτελέσματα ειδικής έρευνας και των μέτρων εκρίζωσης. Τα μέτρα αυτά είναι δυνατόν να περιλαμβάνουν προληπτική κοπή και διάθεση των συγκεκριμένων φυτών και φυτικών προϊόντων, καθώς και καταστροφή και διάθεση των ξύλινων μέσων συσκευασίας, αφού προηγουμένως εξεταστούν.
            
            
               6.   Όταν πληρούται ένας από τους όρους που καθορίζονται στην παράγραφο 5, τα κράτη μέλη λαμβάνουν τα ακόλουθα μέτρα:
               
                           α)
                        
                        
                           άμεσα μέτρα με σκοπό την εξασφάλιση της ταχείας εκρίζωσης του συγκεκριμένου οργανισμού και τον αποκλεισμό της πιθανότητας εξάπλωσής του·
                        
                     
                           β)
                        
                        
                           τακτική και εντατική επιτήρηση κατά τη διάρκεια μιας περιόδου η οποία καλύπτει τουλάχιστον έναν κύκλο ζωής του συγκεκριμένου οργανισμού και ένα ακόμη έτος, συμπεριλαμβανομένης επιτήρησης επί τέσσερα τουλάχιστον διαδοχικά έτη, σε ακτίνα τουλάχιστον 1 km γύρω από τα φυτά, την ξυλεία ή τα ξύλινα μέσα συσκευασίας που έχουν προσβληθεί, ή τον τόπο στον οποίο εντοπίστηκε ο συγκεκριμένος οργανισμός·
                        
                     
                           γ)
                        
                        
                           καταστροφή κάθε είδους προσβεβλημένου φυτικού υλικού, ξυλείας ή ξύλινου μέσου συσκευασίας·
                        
                     
                           δ)
                        
                        
                           διερεύνηση της πηγής της προσβολής μέσα από την όσο το δυνατόν ακριβέστερη ανίχνευση της προέλευσης των φυτών, της ξυλείας ή των ξύλινων μέσων συσκευασίας και την εξέτασή τους για τυχόν ενδείξεις προσβολής·
                        
                     
                           ε)
                        
                        
                           δραστηριότητες με σκοπό την ευαισθητοποίηση του κοινού όσον αφορά την απειλή από τον εν λόγω οργανισμό·
                        
                     
                           στ)
                        
                        
                           κάθε άλλο μέτρο το οποίο μπορεί να συμβάλει στην εκρίζωση του συγκεκριμένου οργανισμού, λαμβανομένου υπόψη του διεθνούς προτύπου για τα φυτοϋγειονομικά μέτρα («ISPM») αριθ. 9 και με την εφαρμογή ολοκληρωμένης προσέγγισης σύμφωνα με τις αρχές που καθορίζονται στο ISPM αριθ. 14.
                        
                     Για τους σκοπούς του στοιχείου δ), η εξέταση αυτή περιλαμβάνει στοχοθετημένη καταστροφική δειγματοληψία.
               Τα μέτρα που αναφέρονται στα στοιχεία α) έως στ) κοινοποιούνται με τη μορφή έκθεσης, σύμφωνα με το άρθρο 10 παράγραφος 1 στοιχείο α).
            
         
         
            Άρθρο 6
            Μέτρα εκρίζωσης και περιορισμού
            
               1.   Το κράτος μέλος που δημιουργεί την οριοθετημένη περιοχή που αναφέρεται στο άρθρο 5 θεσπίζει τα ακόλουθα μέτρα σ' αυτόν τον τομέα:
               
                           α)
                        
                        
                           άμεση κοπή των προσβεβλημένων φυτών και των φυτών με συμπτώματα που προκαλούνται από τον συγκεκριμένο οργανισμό και πλήρης αφαίρεση των ριζών τους, αν παρατηρηθούν προνυμφικές στοές κάτω από τον ριζικό λαιμό του προσβεβλημένου φυτού·
                        
                     
                           β)
                        
                        
                           κοπή όλων των συγκεκριμένων φυτών σε ακτίνα 100 μέτρων γύρω από τα προσβεβλημένα φυτά και εξέταση των συγκεκριμένων αυτών φυτών για τυχόν ενδείξεις προσβολής·
                        
                     
                           γ)
                        
                        
                           αφαίρεση, εξέταση και ασφαλής διάθεση των φυτών που κόπηκαν σύμφωνα με τα στοιχεία α) και β) και των ριζών τους, όπου είναι αναγκαίο, καθώς και εξέταση και διάθεση άλλων φυτικών προϊόντων και ξύλινων μέσων συσκευασίας·
                        
                     
                           δ)
                        
                        
                           απαγόρευση κάθε διακίνησης δυνητικά προσβεβλημένου υλικού εκτός της οριοθετημένης περιοχής·
                        
                     
                           ε)
                        
                        
                           διερεύνηση της πηγής της προσβολής μέσα από την όσο το δυνατόν ακριβέστερη ανίχνευση της προέλευσης των εν λόγω φυτών, ξυλείας ή ξύλινων μέσων συσκευασίας και την εξέτασή τους για τυχόν ενδείξεις προσβολής·
                        
                     
                           στ)
                        
                        
                           αντικατάσταση των συγκεκριμένων φυτών από άλλα είδη φυτών, κατά περίπτωση·
                        
                     
                           ζ)
                        
                        
                           απαγόρευση φύτευσης νέων συγκεκριμένων φυτών στο ύπαιθρο στην περιοχή η οποία αναφέρεται στο στοιχείο β) της παρούσας παραγράφου, εκτός από τους τόπους παραγωγής που αναφέρονται στο άρθρο 7 παράγραφος 1·
                        
                     
                           η)
                        
                        
                           εντατική επιτήρηση της παρουσίας του συγκεκριμένου οργανισμού στα φυτά του είδους Prunus spp., με ιδιαίτερη έμφαση στη ζώνη ασφαλείας, συμπεριλαμβανομένης τουλάχιστον μίας επιθεώρησης ανά έτος.
                        
                     
                           θ)
                        
                        
                           δραστηριότητες με σκοπό την ευαισθητοποίηση του κοινού όσον αφορά την απειλή από τον εν λόγω οργανισμό και τα μέτρα που έχουν ληφθεί για την αποτροπή της εισαγωγής του στην Ένωση και της εξάπλωσής του στο εσωτερικό της, συμπεριλαμβανομένων των όρων που αφορούν τη διακίνηση των συγκεκριμένων φυτών, της συγκεκριμένης ξυλείας και των συγκεκριμένων ξύλινων μέσων συσκευασίας από την οριοθετημένη περιοχή·
                        
                     
                           ι)
                        
                        
                           όπου ενδείκνυται, ειδικά μέτρα για την αντιμετώπιση κάθε ιδιαιτερότητας ή περιπλοκής που ευλόγως αναμένεται να αποτρέψει, να παρεμποδίσει ή να καθυστερήσει τον περιορισμό, ιδίως μέτρα που αφορούν την προσβασιμότητα και την κατάλληλη εκρίζωση όλων των φυτών που έχουν προσβληθεί ή υπάρχει υπόνοια προσβολής τους, ανεξάρτητα από τη θέση τους, το δημόσιο ή ιδιωτικό ιδιοκτησιακό καθεστώς τους ή το άτομο ή την οντότητα που έχει την ευθύνη γι' αυτά·
                        
                     
                           ια)
                        
                        
                           κάθε άλλο μέτρο το οποίο μπορεί να συμβάλει στην εκρίζωση του συγκεκριμένου οργανισμού, λαμβανομένου υπόψη του ISPM αριθ. 9 και με την εφαρμογή ολοκληρωμένης προσέγγισης σύμφωνα με τις αρχές που καθορίζονται στο ISPM αριθ. 14.
                        
                     Για τους σκοπούς του στοιχείου α), στις περιπτώσεις όπου τα προσβεβλημένα φυτά εντοπίστηκαν εκτός της περιόδου πτήσης του συγκεκριμένου οργανισμού, η κοπή και η αφαίρεση διενεργούνται πριν από την έναρξη της επόμενης περιόδου πτήσης.
               Κατά παρέκκλιση από το στοιχείο β), όταν ο αρμόδιος επίσημος φορέας αποφαίνεται ότι η κοπή δεν ενδείκνυται για μεμονωμένα δέντρα, λόγω της ιδιαίτερης κοινωνικής, πολιτισμικής ή περιβαλλοντικής αξίας τους, το κράτος μέλος που έχει δημιουργήσει την οριοθετημένη περιοχή διασφαλίζει ότι τα εν λόγω συγκεκριμένα φυτά που δεν πρόκειται να κοπούν υπόκεινται σε ατομική και τακτική εξέταση για τυχόν ενδείξεις προσβολής και ότι λαμβάνονται μέτρα ισοδύναμα της κοπής για την πρόληψη τυχόν πιθανής εξάπλωσης του συγκεκριμένου οργανισμού από τα φυτά αυτά. Στην έκθεση που αναφέρεται στο άρθρο 10 προσδιορίζονται οι λόγοι που οδήγησαν στο συμπέρασμα αυτό και παρέχεται περιγραφή των μέτρων.
               Για τους σκοπούς του στοιχείου γ), λαμβάνονται όλες οι αναγκαίες προφυλάξεις για την αποφυγή της εξάπλωσης του συγκεκριμένου οργανισμού κατά τη διάρκεια της κοπής και μετά από αυτήν.
               Για τους σκοπούς του στοιχείου ε), όταν από την εξέταση προκύπτει ότι τα συγκεκριμένα φυτά έχουν προσβληθεί, γίνεται κοπή των εν λόγω φυτών.
               Για τους σκοπούς του στοιχείου η), και κατά περίπτωση, διενεργείται στοχοθετημένη καταστροφική δειγματοληψία από τον αρμόδιο επίσημο φορέα και γίνεται καταγραφή του αριθμού των δειγμάτων στην έκθεση που αναφέρεται στο άρθρο 10 παράγραφος 1.
               Τα μέτρα που αναφέρονται στα στοιχεία α) έως ια) κοινοποιούνται με τη μορφή έκθεσης, σύμφωνα με το άρθρο 10 παράγραφος 1.
            
            
               2.   Όταν, για διάστημα μεγαλύτερο των τεσσάρων διαδοχικών ετών, τα αποτελέσματα των επισκοπήσεων που αναφέρονται στο άρθρο 4 επιβεβαιώνουν την παρουσία του συγκεκριμένου οργανισμού σε μια περιοχή και εάν υπάρχουν στοιχεία που αποδεικνύουν ότι ο συγκεκριμένος οργανισμός δεν είναι δυνατόν πλέον να εκριζωθεί, τα κράτη μέλη μπορούν να αρκεστούν στη λήψη μέτρων για τον περιορισμό του συγκεκριμένου οργανισμού στο εσωτερικό της περιοχής αυτής.
               Στην περίπτωση αυτή, η ακτίνα της ζώνης ασφαλείας αυξάνεται τουλάχιστον στα 4 km.
               Τα εν λόγω μέτρα περιλαμβάνουν τουλάχιστον τα ακόλουθα:
               
                           α)
                        
                        
                           άμεση κοπή των προσβεβλημένων φυτών και των φυτών με συμπτώματα που προκαλούνται από τον συγκεκριμένο οργανισμό και πλήρης αφαίρεση των ριζών τους, αν παρατηρηθούν προνυμφικές στοές κάτω από τον ριζικό λαιμό του προσβεβλημένου φυτού·
                        
                     
                           β)
                        
                        
                           αφαίρεση, εξέταση και διάθεση των φυτών που κόπηκαν και των ριζών τους, με λήψη όλων των αναγκαίων προφυλάξεων για την αποφυγή της εξάπλωσης του συγκεκριμένου οργανισμού μετά την κοπή·
                        
                     
                           γ)
                        
                        
                           απαγόρευση κάθε διακίνησης δυνητικά προσβεβλημένου υλικού εκτός της οριοθετημένης περιοχής·
                        
                     
                           δ)
                        
                        
                           κατά περίπτωση, αντικατάσταση των συγκεκριμένων φυτών από άλλα φυτά·
                        
                     
                           ε)
                        
                        
                           απαγόρευση φύτευσης νέων συγκεκριμένων φυτών στο ύπαιθρο στην προσβεβλημένη ζώνη που αναφέρεται στο άρθρο 5, εκτός από τους τόπους παραγωγής που αναφέρονται στο άρθρο 7 παράγραφος 1·
                        
                     
                           στ)
                        
                        
                           εντατική επιτήρηση της παρουσίας του συγκεκριμένου οργανισμού στα φυτά του είδους Prunus spp., με ιδιαίτερη έμφαση στη ζώνη ασφαλείας, συμπεριλαμβανομένης τουλάχιστον μίας επιθεώρησης ανά έτος·
                        
                     
                           ζ)
                        
                        
                           δραστηριότητες με σκοπό την ευαισθητοποίηση του κοινού όσον αφορά την απειλή από τον συγκεκριμένο οργανισμό και τα μέτρα που έχουν ληφθεί για την αποτροπή της εισαγωγής του στην Ένωση και της εξάπλωσής του στο εσωτερικό της, συμπεριλαμβανομένων των όρων που αφορούν τη διακίνηση των συγκεκριμένων φυτών και της συγκεκριμένης ξυλείας από την οριοθετημένη περιοχή·
                        
                     
                           η)
                        
                        
                           όπου είναι αναγκαίο, ειδικά μέτρα για την αντιμετώπιση κάθε ιδιαιτερότητας ή περιπλοκής που ευλόγως αναμένεται να αποτρέψει, να παρεμποδίσει ή να καθυστερήσει τον περιορισμό, ιδίως μέτρα που αφορούν την προσβασιμότητα και την κατάλληλη εκρίζωση όλων των φυτών που έχουν προσβληθεί ή υπάρχει υπόνοια προσβολής τους, ανεξάρτητα από τη θέση τους, το δημόσιο ή ιδιωτικό ιδιοκτησιακό καθεστώς τους ή το άτομο ή την οντότητα που έχει την ευθύνη γι' αυτά·
                        
                     
                           θ)
                        
                        
                           κάθε άλλο μέτρο που μπορεί να συμβάλει στον περιορισμό του συγκεκριμένου οργανισμού.
                        
                     Για τους σκοπούς του στοιχείου α), στις περιπτώσεις όπου τα προσβεβλημένα φυτά εντοπίστηκαν εκτός της περιόδου πτήσης του συγκεκριμένου οργανισμού, η κοπή και η αφαίρεση διενεργούνται πριν από την έναρξη της επόμενης περιόδου πτήσης.
               Για τους σκοπούς του στοιχείου στ), και κατά περίπτωση, διενεργείται στοχοθετημένη καταστροφική δειγματοληψία από τον αρμόδιο επίσημο φορέα και γίνεται καταγραφή του αριθμού των δειγμάτων στην έκθεση που αναφέρεται στο άρθρο 10 παράγραφος 1.
               Τα μέτρα που αναφέρονται στα στοιχεία α) έως θ) κοινοποιούνται με τη μορφή έκθεσης, σύμφωνα με το άρθρο 10 παράγραφος 1.
            
         
         
            Άρθρο 7
            Διακίνηση των συγκεκριμένων φυτών στο εσωτερικό της Ένωσης
            
               1.   Τα συγκεκριμένα φυτά που κατάγονται (5) από οριοθετημένη περιοχή επιτρέπεται να διακινούνται στο εσωτερικό της Ένωσης μόνον εάν συνοδεύονται από φυτοϋγειονομικό διαβατήριο που καταρτίζεται και εκδίδεται σύμφωνα με την οδηγία 92/105/ΕΟΚ της Επιτροπής (6) και έχουν καλλιεργηθεί για περίοδο τουλάχιστον δύο ετών πριν από τη διακίνησή τους ή, στην περίπτωση φυτών που είναι ηλικίας κάτω των δύο ετών, καθ' όλη τη διάρκεια της ανάπτυξής τους, σε τόπο παραγωγής ο οποίος πληροί τις απαιτήσεις που ορίζονται στις παραγράφους 2 έως 5.
            
            
               2.   Ο τόπος παραγωγής καταχωρίζεται σύμφωνα με την οδηγία 92/90/ΕΟΚ της Επιτροπής (7).
            
            
               3.   Ο τόπος παραγωγής υπόκειται ετησίως σε δύο τουλάχιστον διεξοδικές επίσημες επιθεωρήσεις που διενεργούνται σε κατάλληλες χρονικές περιόδους και δεν πρέπει να παρουσιάζει ενδείξεις προσβολής από τον συγκεκριμένο οργανισμό. Σε περίπτωση που υπάρχουν αυξημένες υπόνοιες σχετικά με την παρουσία του συγκεκριμένου οργανισμού, η επιθεώρηση περιλαμβάνει στοχοθετημένη καταστροφική δειγματοληψία των μίσχων και των κλαδιών των φυτών.
            
            
               4.   Ο τόπος παραγωγής:
               
                           i)
                        
                        
                           διαθέτει πλήρη φυσική προστασία από την εισαγωγή του συγκεκριμένου οργανισμού ή
                        
                     
                           ii)
                        
                        
                           έχει υποβληθεί σε κατάλληλες προληπτικές θεραπείες και έχει διενεργηθεί στοχοθετημένη καταστροφική δειγματοληψία σε κάθε παρτίδα συγκεκριμένων φυτών πριν από τη διακίνησή τους στο επίπεδο που καθορίζεται στον παρακάτω πίνακα· ο τόπος παραγωγής υποβάλλεται ετησίως σε επίσημες επισκοπήσεις σε ακτίνα τουλάχιστον 1 km γύρω από την τοποθεσία αυτή σε κατάλληλες χρονικές περιόδους και δεν υπάρχει ένδειξη ότι έχει προσβληθεί.
                           
                                       Αριθμός φυτών στην παρτίδα
                                    
                                    
                                       Επίπεδο καταστροφικής δειγματοληψίας (αριθμός φυτών που πρόκειται να καταστραφούν)
                                    
                                 
                                       1-4 500 
                                    
                                    
                                       10 % του μεγέθους της παρτίδας
                                    
                                 
                                       > 4 500 
                                    
                                    
                                       450
                                    
                                 
                     
            
               5.   Τα έρριζα υποκείμενα τα οποία ανταποκρίνονται στις απαιτήσεις των παραγράφων 1 έως 4 επιτρέπεται να εμβολιάζονται με μοσχεύματα τα οποία δεν έχουν καλλιεργηθεί σύμφωνα με τις εν λόγω απαιτήσεις, αλλά των οποίων η διάμετρος στο πιο χονδρό τους σημείο δεν υπερβαίνει το 1 cm.
            
            
               6.   Τα συγκεκριμένα φυτά τα οποία δεν κατάγονται από οριοθετημένες περιοχές, αλλά έχουν εισαχθεί σε τόπο παραγωγής σ' αυτές τις περιοχές, επιτρέπεται να διακινούνται στο εσωτερικό της Ένωσης υπό την προϋπόθεση ότι αυτός ο τόπος παραγωγής ανταποκρίνεται στις απαιτήσεις που καθορίζονται στις παραγράφους 2, 3 και 4 και μόνον εάν τα φυτά συνοδεύονται από φυτοϋγειονομικό διαβατήριο που καταρτίζεται και εκδίδεται σύμφωνα με την οδηγία 92/105/ΕΟΚ.
            
            
               7.   Τα συγκεκριμένα φυτά που εισάγονται από τρίτες χώρες όπου είναι γνωστή η παρουσία του συγκεκριμένου οργανισμού, σύμφωνα με το άρθρο 11, επιτρέπεται να διακινούνται στο εσωτερικό της Ένωσης μόνον εάν συνοδεύονται από φυτοϋγειονομικό διαβατήριο που καταρτίζεται και εκδίδεται σύμφωνα με την οδηγία 92/105/ΕΟΚ.
            
         
         
            Άρθρο 8
            Διακίνηση συγκεκριμένης ξυλείας εντός της Ένωσης
            
               1.   Απαγορεύεται η διακίνηση εντός της Ένωσης συγκεκριμένης ξυλείας η οποία κατάγεται από οριοθετημένες περιοχές ή συγκεκριμένης ξυλείας που διατηρεί το σύνολο ή μέρος της επιφάνειάς της και η οποία έχει εισαχθεί σε οριοθετημένη περιοχή.
            
            
               2.   Κατά παρέκκλιση από την παράγραφο 1, η συγκεκριμένη ξυλεία, άλλη από την ξυλεία σε μορφή πλακιδίων, μικρών τεμαχίων, ροκανιδιών, απορριμάτων και θραυσμάτων ξύλου, η οποία κατάγεται από οριοθετημένη περιοχή και η συγκεκριμένη ξυλεία που διατηρεί το σύνολο ή μέρος της επιφάνειάς της επιτρέπεται να διακινούνται στο εσωτερικό της Ένωσης μόνον εάν συνοδεύονται από φυτοϋγειονομικό διαβατήριο που καταρτίζεται και εκδίδεται σύμφωνα με την οδηγία 92/105/ΕΟΚ. Το εν λόγω φυτοϋγειονομικό διαβατήριο εκδίδεται μόνον εφόσον η εν λόγω ξυλεία πληροί μία από τις ακόλουθες απαιτήσεις:
               
                           α)
                        
                        
                           είναι αποφλοιωμένη και έχει υποστεί κατάλληλη θερμική επεξεργασία για την επίτευξη ελάχιστης θερμοκρασίας 56 °C για ελάχιστη διάρκεια 30 συνεχόμενων λεπτών σε ολόκληρη τη διατομή του ξύλου (συμπεριλαμβανομένου του πυρήνα του). Η θερμική επεξεργασία αποδεικνύεται με την ύπαρξη του σήματος «HT» πάνω στην ξυλεία ή, ενδεχομένως, στη συσκευασία της σύμφωνα με την τρέχουσα χρήση·
                        
                     
                           β)
                        
                        
                           έχει υποβληθεί σε κατάλληλη ιοντίζουσα ακτινοβολία για την επίτευξη ελάχιστης απορροφούμενης δόσης 1 kGy σε όλο το ξύλο.
                        
                     
            
               3.   Κατά παρέκκλιση από την παράγραφο 1, η συγκεκριμένη ξυλεία σε μορφή πλακιδίων, μικρών τεμαχίων, ροκανιδιών, απορριμάτων και θραυσμάτων ξύλου, η οποία κατάγεται από οριοθετημένη περιοχή, επιτρέπεται να διακινείται στο εσωτερικό της Ένωσης μόνον εάν συνοδεύεται από φυτοϋγειονομικό διαβατήριο που καταρτίζεται και εκδίδεται σύμφωνα με την οδηγία 92/105/ΕΟΚ και εάν πληροί μία από τις ακόλουθες προϋποθέσεις:
               
                           α)
                        
                        
                           είναι αποφλοιωμένη και έχει υποστεί κατάλληλη θερμική επεξεργασία για την επίτευξη ελάχιστης θερμοκρασίας 56 °C για ελάχιστη διάρκεια 30 συνεχόμενων λεπτών σε ολόκληρη τη διατομή του ξύλου (συμπεριλαμβανομένου του πυρήνα του)·
                        
                     
                           β)
                        
                        
                           έχει κατατμηθεί σε τεμάχια πάχους και πλάτους έως 2,5 cm.
                        
                     
            
               4.   Όσον αφορά τις παραγράφους 2 και 3, εάν δεν υπάρχουν διαθέσιμες εγκαταστάσεις επεξεργασίας ή μεταποίησης εντός της οριοθετημένης περιοχής, η συγκεκριμένη ξυλεία επιτρέπεται να διακινείται εντός της Ένωσης, υπό επίσημο έλεγχο και σε κλειστές συνθήκες, κατά τρόπο ώστε να εξασφαλίζεται ότι ο συγκεκριμένος οργανισμός δεν μπορεί να εξαπλωθεί, στην πλησιέστερη εγκατάσταση εκτός της οριοθετημένης περιοχής, για άμεση επεξεργασία ή μεταποίηση σύμφωνα με τις παραγράφους 2 ή 3.
               Τα απόβλητα υλικά που προκύπτουν από την επεξεργασία ή τη μεταποίηση που διενεργούνται σύμφωνα με τις παραγράφους 2 και 3 διατίθενται με τέτοιο τρόπο ώστε να εξασφαλίζεται ότι ο συγκεκριμένος οργανισμός δεν μπορεί να εξαπλωθεί εκτός της οριοθετημένης περιοχής
               Ο αρμόδιος επίσημος φορέας διεξάγει εντατική παρακολούθηση σε κατάλληλες χρονικές περιόδους για την παρουσία του συγκεκριμένου οργανισμού, πραγματοποιώντας επιθεωρήσεις στα φυτά του είδους Prunus spp. σε ακτίνα τουλάχιστον 1 km από την εν λόγω εγκατάσταση επεξεργασίας ή μεταποίησης.
            
         
         
            Άρθρο 9
            Διακίνηση συγκεκριμένων ξύλινων μέσων συσκευασίας εντός της Ένωσης
            
               1.   Απαγορεύεται η διακίνηση εντός της Ένωσης συγκεκριμένων ξύλινων μέσων συσκευασίας τα οποία κατάγονται από οριοθετημένη περιοχή.
            
            
               2.   Κατά παρέκκλιση από την παράγραφο 1, η διακίνηση συγκεκριμένων ξύλινων μέσων συσκευασίας που κατάγονται από οριοθετημένη περιοχή επιτρέπεται να πραγματοποιείται μόνον εάν τα ξύλινα μέσα συσκευασίας πληρούν όλες τις ακόλουθες προϋποθέσεις:
               
                           α)
                        
                        
                           έχουν υποβληθεί σε μία από τις εγκεκριμένες επεξεργασίες που καθορίζονται στο παράρτημα I του διεθνούς προτύπου για τα φυτοϋγειονομικά μέτρα αριθ. 15 του FAO (8) σχετικά με τους κανόνες για τα ξύλινα μέσα συσκευασίας στο διεθνές εμπόριο·
                        
                     
                           β)
                        
                        
                           φέρουν σήμα όπως ορίζεται στο παράρτημα II του διεθνούς προτύπου για τα φυτοϋγειονομικά μέτρα αριθ. 15 του FAO, το οποίο δηλώνει ότι τα ξύλινα μέσα συσκευασίας έχουν υποβληθεί σε εγκεκριμένη φυτοϋγειονομική επεξεργασία σύμφωνα με το εν λόγω πρότυπο.
                        
                     
            
               3.   Εάν δεν υπάρχουν διαθέσιμες εγκαταστάσεις επεξεργασίας εντός της οριοθετημένης περιοχής, τα συγκεκριμένα ξύλινα μέσα συσκευασίας επιτρέπεται να διακινούνται, υπό επίσημο έλεγχο και σε κλειστές συνθήκες, κατά τρόπο ώστε να εξασφαλίζεται ότι ο συγκεκριμένος οργανισμός δεν μπορεί να εξαπλωθεί, στην πλησιέστερη εγκατάσταση εκτός της οριοθετημένης περιοχής, για άμεση επεξεργασία και σήμανση σύμφωνα με την παράγραφο 2.
               Τα απόβλητα υλικά που προκύπτουν από την επεξεργασία σύμφωνα με το πρώτο εδάφιο διατίθενται με τέτοιο τρόπο ώστε να εξασφαλίζεται ότι ο συγκεκριμένος οργανισμός δεν μπορεί να εξαπλωθεί εκτός οριοθετημένης περιοχής.
               Ο αρμόδιος επίσημος φορέας διεξάγει εντατική επιτήρηση σε κατάλληλες χρονικές περιόδους για την παρουσία του συγκεκριμένου οργανισμού, πραγματοποιώντας επιθεωρήσεις στα φυτά του είδους Prunus spp. σε ακτίνα τουλάχιστον 1 km από την εγκατάσταση επεξεργασίας.
            
         
         
            Άρθρο 10
            Υποβολή εκθέσεων σχετικά με τις επισκοπήσεις και τα μέτρα
            
               1.   Έως την 30ή Απριλίου κάθε έτους, τα κράτη μέλη κοινοποιούν στην Επιτροπή και στα άλλα κράτη μέλη τα ακόλουθα:
               
                           α)
                        
                        
                           έκθεση σχετικά με τις επισκοπήσεις που πραγματοποιήθηκαν κατά το προηγούμενο ημερολογιακό έτος και τα μέτρα που έχουν ληφθεί ή πρόκειται να ληφθούν κατά το εν λόγω έτος σύμφωνα με τα άρθρα 4 έως 6, καθώς και σχετικά με τα αποτελέσματα των εν λόγω επισκοπήσεων και μέτρων·
                        
                     
                           β)
                        
                        
                           επικαιροποιημένο κατάλογο όλων των οριοθετημένων περιοχών που έχουν δημιουργηθεί βάσει του άρθρου 5, με στοιχεία για την περιγραφή και τη θέση τους, καθώς και χάρτες με τα όριά τους·
                        
                     
                           γ)
                        
                        
                           στις περιπτώσεις κατά τις οποίες, σύμφωνα με το άρθρο 5 παράγραφος 5, τα κράτη μέλη αποφασίζουν να μη δημιουργήσουν οριοθετημένη περιοχή, τα δεδομένα και τους λόγους που τεκμηριώνουν την απόφαση αυτή.
                        
                     
            
               2.   Όταν αυτό δικαιολογείται από την εξέλιξη του αντίστοιχου φυτοϋγειονομικού κινδύνου, τα κράτη μέλη προσαρμόζουν τα αντίστοιχα μέτρα και επισκοπήσεις. Η εν λόγω προσαρμογή κοινοποιείται αμέσως στην Επιτροπή και στα άλλα κράτη μέλη.
            
         
         
            Άρθρο 11
            Εισαγωγή στην Ένωση συγκεκριμένων φυτών καταγωγής τρίτης χώρας στην οποία είναι γνωστή η παρουσία του συγκεκριμένου οργανισμού
            Τα συγκεκριμένα φυτά που κατάγονται από τρίτες χώρες στις οποίες είναι γνωστή η παρουσία του συγκεκριμένου οργανισμού συνοδεύονται από το πιστοποιητικό που αναφέρεται στο άρθρο 13 παράγραφος 1 σημείο ii) της οδηγίας 2000/29/ΕΚ. Το εν λόγω πιστοποιητικό περιέχει μία από τις ακόλουθες δηλώσεις στο σημείο «Συμπληρωματική δήλωση»:
            
                        α)
                     
                     
                        ότι τα φυτά έχουν καλλιεργηθεί καθ' όλη τη διάρκεια της ανάπτυξής τους σε τόπο παραγωγής ο οποίος έχει καταχωριστεί και εποπτεύεται από την εθνική υπηρεσία φυτοπροστασίας της χώρας καταγωγής και βρίσκεται σε περιοχή η οποία έχει προσδιοριστεί από την ίδια υπηρεσία, σύμφωνα με τα σχετικά διεθνή πρότυπα για τα φυτοϋγειονομικά μέτρα, ως περιοχή που είναι γνωστό ότι είναι απαλλαγμένη από τον συγκεκριμένο οργανισμό·
                     
                  
                        β)
                     
                     
                        ότι τα φυτά έχουν καλλιεργηθεί για περίοδο τουλάχιστον δύο ετών πριν από την εξαγωγή ή, στην περίπτωση φυτών που είναι ηλικίας μικρότερης των δύο ετών, καθ' όλη τη διάρκεια της ανάπτυξής τους, σε τόπο παραγωγής που έχει διαπιστωθεί ότι είναι απαλλαγμένος από τον συγκεκριμένο οργανισμό, σύμφωνα με τα διεθνή πρότυπα για τα φυτοϋγειονομικά μέτρα, και ότι πληρούνται οι ακόλουθες προϋποθέσεις:
                        
                                    i)
                                 
                                 
                                    ο τόπος παραγωγής έχει καταχωριστεί και εποπτεύεται από την εθνική υπηρεσία φυτοπροστασίας της χώρας καταγωγής·
                                 
                              
                                    ii)
                                 
                                 
                                    ο τόπος παραγωγής υπόκειται ετησίως σε δύο τουλάχιστον διεξοδικές επίσημες επιθεωρήσεις για τυχόν ενδείξεις της παρουσίας του συγκεκριμένου οργανισμού, οι οποίες διενεργούνται σε κατάλληλες χρονικές περιόδους, και δεν έχουν εντοπιστεί ενδείξεις της παρουσίας του εν λόγω οργανισμού·
                                 
                              
                                    iii)
                                 
                                 
                                    ο τόπος παραγωγής διαθέτει πλήρη φυσική προστασία από την εισαγωγή του συγκεκριμένου οργανισμού ή έχει υποβληθεί σε κατάλληλη προληπτική θεραπεία και περιβάλλεται από ζώνη ασφαλείας με ακτίνα τουλάχιστον 4 km, στην οποία διενεργούνται ετησίως και σε κατάλληλες χρονικές περιόδους επίσημες επισκοπήσεις για την παρουσία ή για ενδείξεις της παρουσίας του συγκεκριμένου οργανισμού·
                                 
                              
                                    iv)
                                 
                                 
                                    σε περίπτωση εντοπισμού της παρουσίας ή ενδείξεων της παρουσίας του συγκεκριμένου οργανισμού, έχουν ληφθεί αμέσως μέτρα εκρίζωσης για την αποκατάσταση της ζώνης ασφαλείας ως απαλλαγμένης από επιβλαβείς οργανισμούς·
                                 
                              
                                    v)
                                 
                                 
                                    αμέσως πριν από την εξαγωγή, οι αποστολές των φυτών έχουν υποβληθεί σε διεξοδική επίσημη επιθεώρηση για την παρουσία του συγκεκριμένου οργανισμού, ιδίως στους μίσχους και τα κλαδιά των φυτών. Η επιθεώρηση αυτή περιλάμβανε στοχοθετημένη καταστροφική δειγματοληψία. Όταν οι αποστολές περιλαμβάνουν φυτά που κατάγονται από τοποθεσίες οι οποίες, κατά τον χρόνο της παραγωγής των φυτών, βρίσκονταν σε ζώνη ασφαλείας στην οποία είχε διαπιστωθεί η παρουσία ή ενδείξεις της παρουσίας του συγκεκριμένου οργανισμού, η καταστροφική δειγματοληψία των φυτών της εν λόγω αποστολής διενεργείται στο επίπεδο που ορίζεται στον ακόλουθο πίνακα:
                                    
                                                Αριθμός φυτών στην παρτίδα
                                             
                                             
                                                Επίπεδο καταστροφικής δειγματοληψίας (αριθμός φυτών που πρόκειται να καταστραφούν)
                                             
                                          
                                                1-4 500 
                                             
                                             
                                                10 % του μεγέθους της παρτίδας
                                             
                                          
                                                > 4 500 
                                             
                                             
                                                450
                                             
                                          
                              
                  
                        γ)
                     
                     
                        ότι τα φυτά έχουν καλλιεργηθεί από έρριζα υποκείμενα τα οποία πληρούν τις απαιτήσεις του στοιχείου β) και έχουν εμβολιαστεί με μοσχεύματα τα οποία πληρούν τις ακόλουθες απαιτήσεις:
                        
                                    i)
                                 
                                 
                                    κατά τον χρόνο της εξαγωγής, η διάμετρος των μοσχευμάτων δεν υπερβαίνει το 1 cm στο πιο χονδρό τους σημείο·
                                 
                              
                                    ii)
                                 
                                 
                                    τα εμβολιασμένα φυτά έχουν επιθεωρηθεί σύμφωνα με το στοιχείο β) σημείο ii).
                                 
                              
                  Για τους σκοπούς του στοιχείου α), η ονομασία της περιοχής προσδιορίζεται στο σημείο «Τόπος καταγωγής».
         
         
            Άρθρο 12
            Εισαγωγή στην Ένωση συγκεκριμένης ξυλείας καταγωγής τρίτης χώρας στην οποία είναι γνωστή η παρουσία του συγκεκριμένου οργανισμού
            
               1.   Η συγκεκριμένη ξυλεία, άλλη από την ξυλεία σε μορφή πλακιδίων, μικρών τεμαχίων, ροκανιδιών, απορριμμάτων και θραυσμάτων ξύλου, η οποία κατάγεται από τρίτες χώρες στις οποίες είναι γνωστή η παρουσία του συγκεκριμένου οργανισμού συνοδεύεται από το πιστοποιητικό που αναφέρεται στο άρθρο 13 παράγραφος 1 σημείο ii) της οδηγίας 2000/29/ΕΚ. Το εν λόγω πιστοποιητικό περιέχει μία από τις ακόλουθες δηλώσεις στο σημείο «Συμπληρωματική δήλωση»:
               
                           α)
                        
                        
                           η ξυλεία κατάγεται από περιοχές οι οποίες έχουν προσδιοριστεί από την εθνική υπηρεσία φυτοπροστασίας της χώρας καταγωγής, σύμφωνα με τα σχετικά διεθνή πρότυπα για τα φυτοϋγειονομικά μέτρα, ως περιοχές που είναι γνωστό ότι είναι απαλλαγμένες από τον συγκεκριμένο οργανισμό·
                        
                     
                           β)
                        
                        
                           η ξυλεία είναι αποφλοιωμένη και έχει υποστεί κατάλληλη θερμική επεξεργασία για την επίτευξη ελάχιστης θερμοκρασίας 56 °C για ελάχιστη διάρκεια 30 συνεχόμενων λεπτών σε ολόκληρη τη διατομή του ξύλου, συμπεριλαμβανομένου του πυρήνα του·
                        
                     
                           γ)
                        
                        
                           η ξυλεία έχει υποβληθεί σε κατάλληλη ιοντίζουσα ακτινοβολία για την επίτευξη ελάχιστης απορροφούμενης δόσης 1 kGy σε όλο το ξύλο.
                        
                     Η ονομασία της περιοχής που αναφέρεται στο στοιχείο α) προσδιορίζεται στο σημείο «Τόπος καταγωγής».
               Για τους σκοπούς του στοιχείου β), η θερμική επεξεργασία αποδεικνύεται με την ύπαρξη του σήματος «HT» πάνω στην ξυλεία ή, ενδεχομένως, στη συσκευασία της σύμφωνα με την τρέχουσα χρήση.
            
            
               2.   Η συγκεκριμένη ξυλεία σε μορφή πλακιδίων, μικρών τεμαχίων, ροκανιδιών, απορριμμάτων και θραυσμάτων ξύλου, η οποία κατάγεται από τρίτες χώρες στις οποίες είναι γνωστή η παρουσία του συγκεκριμένου οργανισμού συνοδεύεται από το πιστοποιητικό που αναφέρεται στο άρθρο 13 παράγραφος 1 σημείο ii) της οδηγίας 2000/29/ΕΚ. Το εν λόγω πιστοποιητικό περιέχει μία από τις ακόλουθες δηλώσεις στο σημείο «Συμπληρωματική δήλωση»:
               
                           α)
                        
                        
                           η ξυλεία κατάγεται από περιοχές οι οποίες έχουν προσδιοριστεί από την εθνική υπηρεσία φυτοπροστασίας της χώρας καταγωγής, σύμφωνα με τα σχετικά διεθνή πρότυπα για τα φυτοϋγειονομικά μέτρα, ως περιοχές που είναι γνωστό ότι είναι απαλλαγμένες από τον συγκεκριμένο οργανισμό·
                        
                     
                           β)
                        
                        
                           η ξυλεία είναι αποφλοιωμένη και έχει υποστεί κατάλληλη θερμική επεξεργασία για την επίτευξη ελάχιστης θερμοκρασίας 56 °C για ελάχιστη διάρκεια 30 συνεχόμενων λεπτών σε ολόκληρη τη διατομή του ξύλου, συμπεριλαμβανομένου του πυρήνα του·
                        
                     
                           γ)
                        
                        
                           η ξυλεία έχει κατατμηθεί σε τεμάχια πάχους και πλάτους έως 2,5 cm.
                        
                     Για τους σκοπούς του στοιχείου α), η ονομασία της περιοχής προσδιορίζεται στο σημείο «Τόπος καταγωγής».
            
         
         
            Άρθρο 13
            Επίσημοι έλεγχοι κατά την εισαγωγή στην Ένωση συγκεκριμένων φυτών και συγκεκριμένης ξυλείας καταγωγής χώρας στην οποία είναι γνωστή η παρουσία του συγκεκριμένου οργανισμού
            
               1.   Όλες οι αποστολές συγκεκριμένων φυτών και συγκεκριμένης ξυλείας που εισάγονται στην Ένωση από τρίτη χώρα στην οποία είναι γνωστή η παρουσία του συγκεκριμένου οργανισμού υποβάλλονται σε σχολαστικό επίσημο έλεγχο στο σημείο εισόδου στην Ένωση ή στον τόπο προορισμού που καθορίζεται σύμφωνα με το άρθρο 1 της οδηγίας 2004/103/ΕΚ της Επιτροπής (9)
               
            
            
               2.   Οι μέθοδοι επιθεώρησης που εφαρμόζονται διασφαλίζουν την ανίχνευση οποιασδήποτε ένδειξης του συγκεκριμένου οργανισμού, ιδίως στους μίσχους και στα κλαδιά των φυτών. Κατά περίπτωση, η εν λόγω επιθεώρηση περιλαμβάνει στοχοθετημένη καταστροφική δειγματοληψία.
            
         
         
            Άρθρο 14
            Συμμόρφωση
            Τα κράτη μέλη καταργούν ή τροποποιούν τα μέτρα τα οποία έχουν θεσπίσει για την προστασία τους από την εισαγωγή και την εξάπλωση του συγκεκριμένου οργανισμού ώστε να συμμορφωθούν με την παρούσα απόφαση. Ενημερώνουν αμέσως την Επιτροπή σχετικά με τα εν λόγω μέτρα.
         
         
            Άρθρο 15
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 8 Οκτωβρίου 2018.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 169 της 10.7.2000, σ. 1.
         
            (2)  EPPO (2014) Pest risk analysis for Aromia bungii (Ανάλυση φυτοϋγειονομικού κινδύνου για τον Aromia bungii). EPPO, Παρίσι. Διατίθεται στη διεύθυνση http://www.eppo.int/QUARANTINE/Pest_Risk_Analysis/PRA_intro.htm
         
            (3)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
         
            (4)  Εφαρμόζεται για τα απορρίμματα και θραύσματα ξύλου, μη συσσωματωμένα, πάχους και πλάτους άνω των 2,5 cm
         
            (5)  Γλωσσάριο φυτοϋγειονομικών όρων — Πρότυπο αναφοράς ISPM αριθ. 5 και φυτοϋγειονομικά πιστοποιητικά — Πρότυπο αναφοράς ISPM αριθ. 12 από τη γραμματεία της διεθνούς σύμβασης για την προστασία των φυτών, Ρώμη, 2013.
         
            (6)  Οδηγία 92/105/ΕΟΚ της Επιτροπής, της 3ης Δεκεμβρίου 1992, για τον καθορισμό τυποποιημένων φυτοϋγειονομικών διαβατηρίων που πρέπει να χρησιμοποιούνται για τη μετακίνηση ορισμένων φυτών, φυτικών προϊόντων ή άλλων αντικειμένων εντός της Κοινότητας και για τον καθορισμό των λεπτομερών διαδικασιών που συνδέονται με την έκδοση των εν λόγω φυτοϋγειονομικών διαβατηρίων καθώς επίσης και με τις προϋποθέσεις και τις λεπτομερείς διαδικασίες που αφορούν την αντικατάστασή τους (ΕΕ L 4 της 8.1.1993, σ. 22).
         
            (7)  Οδηγία 92/90/ΕΟΚ της Επιτροπής, της 3ης Νοεμβρίου 1992, για τη θέσπιση υποχρεώσεων, στις οποίες υπόκεινται οι παραγωγοί και οι εισαγωγείς φυτών, φυτικών προϊόντων ή άλλων αντικειμένων, και για τον καθορισμό λεπτομερειών όσον αφορά την εγγραφή τους σε επίσημα μητρώα (ΕΕ L 344 της 26.11.1992, σ. 38).
         
            (8)  Γλωσσάριο φυτοϋγειονομικών όρων — Πρότυπο αναφοράς ISPM αριθ. 15 από τη γραμματεία της διεθνούς σύμβασης για την προστασία των φυτών, Ρώμη, 2013.
         
            (9)  Οδηγία 2004/103/ΕΚ της Επιτροπής, της 7ης Οκτωβρίου 2004, σχετικά με τους ελέγχους ταυτότητας και τους φυτοϋγειονομικούς ελέγχους φυτών, φυτικών προϊόντων και άλλων αντικειμένων, που απαριθμούνται στο μέρος Β του παραρτήματος V της οδηγίας 2000/29/ΕΚ του Συμβουλίου, οι οποίοι μπορεί να διενεργηθούν σε τόπο διαφορετικό από το σημείο εισόδου στην Κοινότητα ή σε παρακείμενο τόπο, καθώς και σχετικά με τον καθορισμό των όρων για τους εν λόγω ελέγχους (ΕΕ L 313 της 12.10.2004, σ. 16).